Sentrum rig pleidooi ná besoeker diertjie glo steelPeriwinkle (Foto: Verskaf) Die Monkey Town-primaatsentrum in Somerset-Wes in die Wes-Kaap het vandeesweek ŉ pleidooi aan ŉ besoeker van dié sentrum gerig wat glo Sondag ŉ lesser tenrec (ŉ soort krimpvarkie) tydens ŉ besoek aan die sentrum gesteel het. Yvette Botha, bestuurder by die sentrum, vertel Dinsdag aan Maroela Media die sentrum het dié pleidooi op sosiale media gerig omdat die tenrec spesiale sorg benodig en moontlik kan doodgaan as daar nié reg na die diertjie omgesien word nie. Die primaatsentrum hou meer as 250 ape van 26 verskillende spesies aan. Daar is onder meer ook krimpvarkies wat die lesser tenrec – ŉ soort krimpvarkie met sagter pennetjies oor sy lyf wat oor die algemeen ook minder aggressief as ŉ krimpvarkie is – insluit. Botha sê die personeel van Monkey Town is “geskok en hartgebroke” dat die tenrec, wat Periwinkle heet, uit die sentrum gesteel is. Periwinkle (Foto: Verskaf) Volgens haar was daar Sondag ŉ groep besoekers naby die hokke waar die diertjies aangehou word wat vermoedelik vir Periwinkle gesteel het. Sy sê die personeel se aandag was vir ŉ oomblik nié by die besoekers nie, en Periwinkle was vermis toe sy minder as ŉ minuut later na die hok gegaan het. Botha sê ŉ vroulike besoeker wat deel was van ŉ groep het oomblikke vroeër gevra of sy Periwinkle mag optel, maar die personeel het aan haar gesê dit is teen die reëls. “Die een oomblik was sy nog daar en die volgende oomblik was sy net weg,” sê sy. “Dit is skokkend dat iemand net ŉ ander mens se diere kan steel. Ons het nadat ons agtergekom het Periwinkle is weg, onmiddellik na die groep gaan soek wat oomblikke vroeër by die hokke was, maar ons kon hulle nie opspoor nie. Die polisie is intussen ook by die saak betrek.” Periwinkle se verdwyning het intussen momentum op sosiale media gekry en dit is in verskeie nuusberigte genoem. Botha sê ŉ anonieme inbeller het Dinsdag ná ŉ nuusberig op Omny FM in die Kaap glo die besonderhede van ŉ persoon gegee wat Sondag onder verdagte omstandighede met ŉ krimpvarkie tuis opgedaag het. Volgens haar het die persoon dié voorval ontken, en die polisie kon ook nog geen vordering in die saak maak nie. Periwinkle (Foto: Verskaf) “Periwinkle en Victor, die manlike lesser tenrec, het ŉ baie spesiale band en verhouding en hy soek heeldag na haar. Dit is vir ons hartverskeurend en ons wil haar net veilig terug hê, en die ergste is dit is onwettig om ŉ tenrec in die Wes-Kaap aan te hou. Ons is boonop ook bang dat die persoon nie weet hoe om die diertjies te versorg nie – iets wat tot haar dood kan lei.” Botha sê die primaatsentrum sal “geen vrae vra” indien die persoon vir Periwinkle veilig terugbesorg nie. “Ons maak ŉ punt daarvan om dit duidelik te stel dat die persoon net vir Periwinkle kan terugbring. Ons sal geen klagte lê nie en geen vrae vra nie. Ek het juis vir die personeel gesê hulle moenie vrae vra as iemand net by die sentrum ronddwaal sonder om ŉ kaartjie koop nie – hulle moet net later gaan kyk of die persoon nie dalk ŉ boks êrens gelos het nie. Ons wil haar net terug hê.” Enigiemand met meer inligting word versoek om Monkey Town telefonies te kontak by 021 858 1060 of ŉ e-pos te stuur aan [email protected].